ક્યુલિઅનના મારા વસવાટ દરમ્યાન હું અનેક લોકોના પ્રવચનો સાંભળી ચૂક્યો હતો. પણ એ એક દિવસનું પ્રવચન મને વારંવાર યાદ કરવું ગમે છે. રક્તપિત્ત મંડળના પ્રમુખ અને શાળાના આચાર્ય ફ્રાન્સિસ્કો બોનિફેસિઓ એ એક પ્રખર વક્તા હતા. સ્પેનિશ સામ્રાજ્ય સામે બળવાની શરૂઆત કરનાર કેટિપૂનન નામની ક્રાંતિકારી સંસ્થાના સ્થાપક, ફિલિપાઇન દેશભક્ત, વિખ્યાત બોનિફેસિઓના એ સંબંધી થતા હતા, એવી પણ એક અફવા હતી.